钦定古今图书集成/明伦汇编/氏族典/第188卷 > 萧㧑
## 钦定古今图书集成/明伦汇编/氏族典/第188卷 > 萧㧑

按《周书萧㧑传》，“㧑字智遐，兰陵人也。梁武帝弟安成
王秀之子也。性温裕，有仪表。年十二入国学，博观经
史，雅好属文。在梁封永丰县侯。初为给事中，历太子
洗马、中舍人。东魏遣李谐、卢元明使于梁，梁武帝以
㧑辞令可观，令兼中书侍郎，受币于宾馆。寻迁黄门
侍郎，出为宁远将军、宋宁宋兴二郡守，转轻车将军”、
巴西梓潼二郡守。及侯景作乱，武陵王纪承制授㧑
使持节、忠武将军，又迁平北将军、散骑常侍，领益州
刺史军防事。纪称尊号于成都，除侍中、中书令，封秦
郡王。纪率众东下，以㧑为中书令、征西大将军、都督
益梁秦潼安泸青戎宁华信渠万江新邑楚义十八
州诸军事、益州刺史，守成都。太祖知蜀兵寡弱，遣大
将军尉迟迥摠众讨之。迥长驱至成都，㧑见兵不满
万人，而仓库空竭，军无所资，遂请降，以城归国。魏恭
帝元年，授侍中、骠骑大将军、开府仪同三司，封归善
县公。孝闵帝践阼，进爵黄台郡公。保定元年，授礼部
中大夫。三年，出为上州刺史。为政仁恕，以礼让为本，
吏民称其惠化。秩满入朝，高祖以为文学博士。㧑以
母老，表请归养私门，高祖未许。寻以母忧去职。天和
六年，授少保。建德元年，转少傅，后改封蔡阳郡公。二
年，卒，时年五十九。赠使持节、大将军、大都督、少傅、益
新始信四州诸军事、益州刺史，谥曰襄。